**ΔΙΑΛΟΓΟΣ**

|  |  |
| --- | --- |
| **Θεατρικός διάλογος** Χρησιμοποιείται κυρίως σε καταγραφή προφορικού λόγου (π.χ. απομαγνητοφώνηση) ή σε κείμενα που προορίζονται για αναπαράσταση (θέατρο). Μπαίνει μπροστά το όνομα εκείνου που μιλάει προς διευκόλυνση των ηθοποιών που μαθαίνουν τα λόγια. Έχει τίτλο και εισαγωγή όπου δηλώνεται κυρίως περιγραφή του χώρου και κινήσεις των ηθοποιών.**«ΜΙΑ ΤΥΧΑΙΑ ΣΥΝΑΝΤΗΣΗ»**(*έρημος δρόμος μιας πόλης, διακρίνονται κλειστά μαγαζιά, χαμηλός φωτισμός. Μπαίνει ένας ξένος με κοστούμι και γραβάτα, κοιτάζει γύρω του, περπατά, κοντοστέκεται, ξανακοιτά. Απ’ την άλλη μεριά της σκηνής μπαίνει ένας οδοκαθαριστής σπρώχνοντας ένα κάδο σκουπιδιών*)**ΞΕΝΟΣ**: (*διστακτικά*) Συγγνώμη, να σας κάνω μια ερώτηση;**ΟΔΟΚΑΘΑΡΙΣΤΗΣ**: Ορίστε. Παρακαλώ τι θέλετε;**ΞΕΝΟΣ:** Δεν είχε εδώ παλιά μια μονοκατοικία;**ΟΔΟΚΑΘΑΡΙΣΤΗΣ:** Πού να ξέρω, άνθρωπέ μου, εγώ απλά δουλεύω εδώ.**ΞΕΝΟΣ:** Μπορείτε να μου πείτε τότε τι ώρα είναι;**ΟΔΟΚΑΘΑΡΙΣΤΗΣ:** (*απότομα*) Ώχου! Ρολόι δεν έχετε; Είναι 12 και τέταρτο.**ΞΕΝΟΣ:** Σας ευχαριστώ πολύ! Σας είμαι υπόχρ..**ΟΔΟΚΑΘΑΡΙΣΤΗΣ:** Καλά, καλά (*μονολογεί καθώς απομακρύνεται σπρώχνοντας τον κάδο*). Τι αργόσχολοι άνθρωποι κυκλοφορούν τη νύχτα.  | **‘Λογοτεχνικός’ –αφηγηματικός διάλογος**Είναι ο διάλογος που συναντάμε σε λογοτεχνικά έργα, διηγήματα, μυθιστορήματα. Εδώ τον πρώτο ρόλο τον έχει η αφήγηση, η οποία διακόπτεται από το ζωντανό διάλογο δύο ή παραπάνω ηρώων. Εδώ δηλώνεται με παύλα πριν απ’ τα λεγόμενα, ενώ ο ομιλητής αναφέρεται στη συνέχεια, όταν είναι απαραίτητο.**«ΜΙΑ ΤΥΧΑΙΑ ΣΥΝΑΝΤΗΣΗ»** Ένα βράδυ στο κέντρο της πόλης φάνηκε ένας μυστήριος ξένος με κοστούμι και γραβάτα. Προχωρούσε αργά κοιτάζοντας εδώ κι εκεί τα κλειστά μαγαζιά σαν να έψαχνε κάτι ή σαν να περίμενε κάποιον. Ξάφνου από ένα σοκάκι ξεπετιέται ένας οδοκαθαριστής σπρώχνοντας τον κάδο απορριμάτων. -Συγγνώμη, να σας κάνω μια ερώτηση;, ρώτησε ο ξένος διστακτικά. -Ορίστε. Παρακαλώ τι θέλετε;, απάντησε μάλλον απότομα ενοχλημένος ο οδοκαθαριστής. **-**Δεν είχε εδώ παλιά μια μονοκατοικία; **-**Πού να ξέρω, άνθρωπέ μου, εγώ απλά δουλεύω εδώ. Ήταν φανερό ότι η συζήτηση καθυστερούσε τον οδοκαθαριστή από τη δουλειά του. Όμως ο ξένος επέμενε: **-**Μπορείτε να μου πείτε τότε τι ώρα είναι; **-**Ώχου! Ρολόι δεν έχετε; Είναι 12 και τέταρτο. **-**Σας ευχαριστώ πολύ! Σας είμαι υπόχρ.. Δεν πρόλαβε να τελειώσει το λόγο του κι ο άλλος τον διέκοψε με αγένεια. **-**Καλά, καλά, και καθώς απομακρύνεται σπρώχνοντας τον κάδο, τι αργόσχολοι άνθρωποι κυκλοφορούν τη νύχτα, μονολογεί.  |
| **Ό,τι είδος διαλόγου κι αν επιλέξουμε οφείλουμε να ξέρουμε ότι είναι προσομοίωση προφορικού λόγου, γι’ αυτό** **Α)Πρέπει να είναι έτσι όπως ταιριάζει στην καθημερινή ομιλία και στον χαρακτήρα του κάθε ήρωα. Β)Έχει πολλά σημεία στίξης.** **Γ)Προσοχή στην κλητική (όταν ο ένας φωνάζει τον άλλο): είναι ανάμεσα σε κόμματα:** **π.χ. «**Πού να ξέρω, **άνθρωπέ μου**, εγώ απλά..» |